Pregorevanje varovalk je predvsem težava starejših električnih sistemov, ki ne zmorejo več slediti sodobnim električnim potrebam. Stare elektro omarice, v katerih je plošča z varovalkami s talilnimi vložki, preprosto niso sposobne prenesti obremenitve, ki je potrebna za sodobno elektroniko in napredne naprave. Zato se dogaja, da varovalka pregori, če so na primer vključeni električni radiator, pralni in sušilni stroj in se hkrati vklopi še bojler.
Stara omarica je zaradi dotrajanih in neučinkovitih zaščit vedno manj varna in zanesljiva. Edina smiselna rešitev je nadgradnja oziroma menjava omarice, ki jo izvede izkušen električar. Nova električna omara vsebuje inštalacijske odklopnike in zaščitne elemente, ki ščitijo osebe in električne naprave pred udarom električnega toka, požarom in strelo.